எனது நண்பர் ஒருவருக்கும், கடைக்காரருக்கும் பொருள் வாங்கும்போது சண்டை வந்துவிட்டது. நான் அவர்களுக்கு மத்தியஸ்தம் செய்ய முயன்று கொண்டிருந்தேன். சண்டையின்போது எனது நண்பர் கடைகாரரிடம் "முதலில் மனுஷனை மனுஷனாக மதிக்க கற்றுக்கொள், பணம் இருந்தாலும் இல்லையென்றாலும் மரியாதை என்பது முக்கியம்....எல்லோரும் கடைசியில் ஆறடி இடம்தான்" என்றெல்லாம் சொல்லி கொண்டிருந்தார். ஒரு வழியாக சண்டை முடிந்து அவரை வீட்டில் விட்டு விட்டு நான் வீடு சென்றேன். ஒரு வாரம் கழித்து நானும் அவரும் வெளியில் சாப்பிட்டு விட்டு பார்கிங்கில் நின்று சிரித்து பேசி கொண்டிருந்தோம்...அப்போது ஒரு குஷ்டம் வந்த பிச்சைக்காரர் ஒருவர் எனது நண்பனிடம் பிச்சை கேட்டு கொண்டிருந்தார், நானும் அதை கவனித்து கொண்டிருந்தேன். சரி, அந்த ஆள் என்னிடம் கேட்கும்போது பிச்சை போடலாம் என்று நான் காத்து கொண்டிருந்தபோது, அவரின் கால் எங்களது பைக்கின் ஸ்டான்ட் பட்டு அவர் தடுமாறி எனது நண்பனின் தோளை பிடித்து விட்டார். நான் அந்த பிச்சைகாரரை உடனடியாக கையை பிடித்து ஸ்திரபடுத்தி கொண்டிருந்தபோது எனது நண்பர் அவரை திட்ட ஆரம்பித்து விட்டார்....இந்த பதிவில் எழுத முடியாத அளவுக்கு வார்த்தைகள், அதை கேட்கும் ஒருவர் ஒன்று தற்கொலை செய்து கொள்வார் அல்லது திட்டியவரை கொலை செய்வார் !!? ஆனால், ஒன்றும் செய்ய முடியாத அந்த பிச்சைக்காரர் கண்ணில் நீர் வர அந்த இடத்தை விட்டு நகர்ந்தார். நான் எனது கையை கழுவிகொண்டிருந்தபோது எனது நண்பரிடம் கிண்டலாக "என்னவோ போன வாரம் அந்த கடைகாரரிடம் சண்டை போட்ட போது மனுஷனுக்கு மனுஷன் மரியாதை குடுக்கணும், எல்லோருக்கும் ஆறடி இடம்தான் அப்படினெல்லாம் சொன்னீங்க....இப்போ அந்த ஆளு மனுஷனா உங்களுக்கு தெரியலையா ??" என்றேன், அதற்க்கு அவர் "அந்த பிச்சைகாரனா....அவனை எல்லாமா மனுஷனா மதிக்கணும்?" என்ற போது எனக்கு யாரை எல்லாம் இந்த உலகம் மனிதன் என்று மதிக்கிறது என்ற கேள்வி எழுந்தது.